Document ID: 32006D0966

KOMISIJAS LĒMUMS
(2006. gada 18. decembris)
par alakhlora neiekļaušanu Padomes Direktīvas 91/414/EEK I pielikumā un atļaujas atsaukšanu augu aizsardzības līdzekļiem, kuri satur šo aktīvo vielu
(izziņots ar dokumenta numuru K(2006) 6567)
(Dokuments attiecas uz EEZ)
(2006/966/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,
tā kā:
(1)
Direktīvas 91/414/EEK 8. panta 2. punkts paredzēja, ka Komisijai ir jāīsteno darba programma, lai pārbaudītu aktīvās vielas augu aizsardzības līdzekļos, kas 1993. gada 25. jūlijā jau bija tirdzniecībā. Sīki izstrādāti noteikumi šīs programmas īstenošanai ir noteikti 1992. gada 11. decembra Regulā (EEK) Nr. 3600/92, kura nosaka sīki izstrādātus noteikumus Padomes Direktīvas 91/414/EEK 8. panta 2. punktā minētās darba programmas pirmā posma ieviešanai attiecībā uz augu aizsardzības līdzekļu laišanu tirgū (2).
(2)
Komisijas 1994. gada 27. aprīļa Regula (EK) Nr. 933/94, kas nosaka augu aizsardzības līdzekļu aktīvās vielas un izraugās ziņotājdalībvalstis Komisijas Regulas (EEK) Nr. 3600/92 (3) īstenošanai, norādīja tās aktīvās vielas, kas ir jānovērtē saistībā ar Regulu (EEK) Nr. 3600/92, nozīmēja ziņotājdalībvalsti attiecībā uz katras vielas novērtēšanu un noteica katras aktīvās vielas ražotājus, kas laikus iesniedza pieteikumu.
(3)
Alakhlors ir viena no 89 aktīvajām vielām, kas minētas Regulā (EK) Nr. 933/94.
(4)
Saskaņā ar Regulas (EEK) Nr. 3600/92 7. panta 1. punkta c) apakšpunktu Spānija, kas izraudzīta par ziņotājdalībvalsti, 1999. gada 20. jūlijā ir iesniegusi Komisijai novērtējuma ziņojumu par informāciju, ko iesnieguši dokumentācijas iesniedzēji saskaņā ar minētās regulas 6. panta 1. punktu.
(5)
Saņemot ziņotājdalībvalsts ziņojumu, Komisija apspriedās ar dalībvalstu ekspertiem, kā arī ar galvenajiem pretendentiem atbilstīgi Regulas (EEK) Nr. 3600/92 7. panta 3. punktam. Tika noskaidrots, ka nepieciešami papildu dati. Ar Komisijas Lēmumu 2001/810/EK (4) par termiņu, līdz kuram pretendentam bija jāiesniedz dati, tika noteikts 2002. gada 25. maijs. Tajā pašā lēmumā par īpašu ilgtermiņa pētījumu termiņu noteikts 2002. gada 31. decembris.
(6)
2003. gada 19. decembrī Komisija par šo aktīvo vielu organizēja trīspusēju sanāksmi, kurā piedalījās galvenie datu iesniedzēji un ziņotājdalībvalsts.
(7)
Spānijas sagatavoto novērtējuma ziņojumu dalībvalstis un Komisija izskatīja Pastāvīgajā pārtikas aprites un dzīvnieku veselības komitejā. Minēto pārskatu pabeidza 2006. gada 4. aprīlī kā Komisijas pārskata ziņojumu par alakhloru.
(8)
Pārskats par alakhloru atklāja vairākus neatbildētus jautājumus, ar kuriem nodarbojās Zinātnes ekspertu grupa par augu veselību, augu aizsardzības līdzekļiem un to atliekvielām. Zinātnes ekspertu grupai lūdza izteikties par diviem jautājumiem. Pirmais jautājums bija, vai žurku kancerogenitātes pētījumos novērotie deguna gliemežnīcas audzēji ir attiecināmi arī uz cilvēkiem, un vai tādā gadījumā ir saikne ar genotoksisku mehānismu. Otrais jautājums bija par to, vai informācija, kas sniegta par to 65., 85., 54., 25., 76. un 51. metabolītu, kuri pārsniedz 0,1 µg/l līmeni, ir pietiekama, lai pierādītu, ka tie nav būtiski. Atbildot uz pirmo jautājumu (5), zinātnes ekspertu grupa secināja, ka fakti rosina domāt, ka attiecībā uz deguna gliemežnīcas audzējiem, kas novēroti, veicot žurku kancerogenitātes izpēti, saikne ar genotoksiskumu nepastāv. Lai gan šis iedarbības veids varētu būt būtisks attiecībā uz cilvēkiem, ir ļoti maz iespējams, ka aktīvais metabolīts varētu sasniegt to koncentrāciju, lai šis process izraisītu vēzi. Attiecībā uz otro jautājumu zinātnes ekspertu grupa secināja, ka 65., 54. un 25. metabolīta toksiskums ir atbilstoši pārbaudīts, taču attiecībā uz 85., 76. un 51. augsnes metabolītu nav atbilstošas toksiskuma datu bāzes. Arī attiecībā uz 85., 76. un 51. augsnes metabolītu gēnu toksiskuma datu bāze nav atbilstoša. Attiecībā uz 25. metabolītu zinātnes ekspertu grupa nevarēja pieņemt secinājumu, ka šis metabolīts genotoksiskuma sakarā ir nekaitīgs. Tika secināts, ka informācija, kas sniegta par 65. un 54. metabolītu ir pietiekama, lai pierādītu, ka tie nav būtiski, taču līdzīgus secinājumus nevar izdarīt par 85., 76., 51. un 25. metabolītu.
(9)
Šīs aktīvās vielas novērtēšanas gaitā radās bažas par vairākiem aspektiem. Tika konstatēts, ka dažu iepriekš minēto metabolītu paredzamā koncentrācija gruntsūdenī pārsniedza 0,1 µg/l maksimālo pieļaujamo robežu. Turklāt nevar izslēgt, ka alakhlors ir potenciāli kancerogēns. Šai sakarā Komisijas 2004. gada 29. aprīļa Direktīva 2004/73/EK (6), ar ko divdesmit devīto reizi tehnikas attīstībai pielāgo Padomes Direktīvu 67/548/EEK (7) par to normatīvo un administratīvo aktu tuvināšanu, kas attiecas uz bīstamu vielu klasifikāciju, iepakojumu un marķēšanu, alakhloru klasificēja kā 3. kategorijas kancerogēnu vielu. Šai gadījumā uzskatīja, ka, nosakot pieļaujamās iedarbības līmeni uz operatoru, ir lietderīgi palielināt drošības koeficientu. Iedarbība, kas rodas, darbojoties ar vielu un izmantojot to pretendenta ieteiktajā daudzumā, t. i., paredzētajās devās uz vienu hektāru, pārsniegtu šo līmeni un līdz ar to radītu operatoriem nepieļaujamu apdraudējumu.
(10)
Tā kā šie jautājumi ir palikuši neatrisināti, dotais novērtējums, pamatojoties uz iesniegto informāciju, nav pierādījis, ka, ņemot vērā ieteiktos lietošanas nosacījumus, varētu pieņemt, ka alakhloru saturošie augu aizsardzības līdzekļi visumā atbilst Direktīvas 91/414/EEK 5. panta 1. punkta a) un b) apakšpunkta prasībām.
(11)
Tādēļ alakhlors nebūtu iekļaujams Direktīvas 91/414/EEK I pielikumā.
(12)
Ir jāveic pasākumi, lai nodrošinātu, ka pašreizējās atļaujas augu aizsardzības līdzekļiem, kas satur alakhloru, noteiktajā laika posmā atsauc, un tās nav atjaunojamas un šādiem līdzekļiem nepiešķir jaunas atļaujas.
(13)
Jebkurš dalībvalstu atļautais papildperiods pašreizējo, alakhloru saturošo augu aizsardzības līdzekļu likvidācijai, glabāšanai, laišanai tirgū un pašreizējo krājumu izmantošanai būtu jānosaka ne ilgāk par divpadsmit mēnešiem, lai ļautu izmantot pašreizējos krājumus ne ilgāk kā viena turpmākā veģetācijas perioda laikā.
(14)
Šis lēmums neierobežo Komisijas darbības, ko tā attiecībā uz šo aktīvo vielu var veikt vēlāk, ņemot vērā Padomes 1978. gada 21. decembra Direktīvu 79/117/EEK, kas aizliedz laist tirgū un izmantot dažas aktīvas vielas saturošus augu aizsardzības līdzekļus (8) un kurā jaunākie grozījumi izdarīti ar Regulu (EK) Nr. 850/2004 (9).
(15)
Saskaņā ar Direktīvas 91/414/EEK 6. panta 2. punkta noteikumiem šis lēmums neierobežo alakhlora pieteikuma iesniegšanu tā iespējamai iekļaušanai minētās Direktīvas I pielikumā.
(16)
Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU
1. pants
Alakhlors kā aktīva viela nav iekļaujams Direktīvas 91/414/EEK I pielikumā.
2. pants
Dalībvalstis nodrošina, ka:
a)
alakhloru saturošās augu aizsardzības līdzekļu atļaujas atsauc līdz 2007. gada 18. jūnijam;
b)
no 2006. gada 19. decembra alakhloru saturošiem augu aizsardzības līdzekļiem saskaņā ar Direktīvā 91/414/EEK 8. panta 2. punktā paredzēto izņēmumu atļaujas nepiešķir un neatjauno.
3. pants
Ikviens papildperiods, ko dalībvalstis piešķir saskaņā ar Direktīvas 91/414/EEK 4. panta 6. punkta noteikumiem, ir iespējami īss, un tas beidzas ne vēlāk kā 2008. gada 18. jūnijā.
4. pants
Šis lēmums ir adresēts dalībvalstīm.
Briselē, 2006. gada 18. decembrī

Labels: 4
20
0
3
6